दादी चपाती खिला रही थीं तभी हार्ट अटैक आया, उनकी मौत ने मुझे संन्यासी बना दिया
Gujarat Bharti Bapu Junagadh Bharti Ashram Mahant Talks about Missing his Mother and his Life as a Sanyasi. मैं महामंडलेश्वर हूं। घर-परिवार सबकुछ छोड़कर संन्यासी बन गया। मुझे दुनिया की किसी भी चीज का जरा सा भी मोह नहीं है।
मैं महामंडलेश्वर हूं। घर-परिवार सबकुछ छोड़कर संन्यासी बन गया। मुझे दुनिया की किसी भी चीज से लगाव नहीं है। हर चीज से विरक्ति हो गई है, लेकिन जब कभी बीमार पड़ता हूं, तकलीफ में होता हूं, तो मां की याद आने लगती है। उस मां की याद जिसे कभी देखा नहीं, जाना नहीं, जिसका प्यार-दुलार भी नहीं मिला। 
मैं हरिहरानंद भारती बापू, जूनागढ़ के भारती आश्रम का महंत हूं। बचपन गुजरात के अमरेली जिले के खांबा वाकिया गांव में बीता। 6 भाई-बहनों में सबसे छोटा था। पिता खेती-किसानी करते थे। घर की स्थिति बहुत अच्छी नहीं थी, लेकिन दो वक्त की रोटी मिल जाती थी।
मैं जब 6 महीने का था, तब मां की मौत हो गई। मां की गोद क्या होती है, मां का प्यार क्या होता है, मुझे नहीं पता। जब होश संभाला तो खुद को दादी की गोद में पाया। वे ही मेरे लिए सबकुछ करती थीं।
दादी मुझे नहलाती, कंघी करती, खाना बनाती। मैं चूल्हे के पास बैठकर ही खाना खाता था। हमेशा गरमागरम चपाती वे मुझे खिलाती थीं। कहीं भी बाहर जाता तो उनकी सांस अटकी होती थी। वे बेचैन रहतीं कि मैं जल्दी घर क्यों नहीं लौटता। इस बात पर मुझे डांट भी पड़ती थी।
कई बार दादी खुद ही बताती थीं कि वे कोशिश करती हैं कि मुझे मां जैसा प्यार मिले, मां की कमी नहीं खले। फिर कहती थीं मां, मां होती है, उसकी जगह मैं कैसे ले सकती हूं। जितना भी करूं, लगता है तुम्हारी मां होती तो तुम्हें और ज्यादा प्यार मिलता। 
हालांकि मुझे इससे फर्क नहीं पड़ता था, क्योंकि मैंने मां को देखा ही नहीं था। मेरे लिए जो थी दादी थीं। 
जब थोड़ा बड़ा हुआ तो स्कूल जाने लगा। पड़ोस के बच्चों के साथ खेलने लगा। जब साथ के बच्चे बोलते 'घर जा रहा हूं, मां बुला रही है, आज मेरे लिए ऐसा खाना बनाया है, वैसा खाना बनाया है, मेरा फेवरेट खाना बनाया है।' 
दादी ने मुझे पालने में कोई कसर नहीं छोड़ रखी थी। उनसे जो भी बन पड़ता था वे करती थीं, लेकिन जैसे-जैसे मैं बड़ा हो रहा था, मुझे मां की और ज्यादा याद आ रही थी। मुझे किसी चीज की दिक्कत नहीं थी, लेकिन मां का अपनापन क्या होता है, उसे जीना चाहता था। मैं सोचता था अगर मां जिंदा होती, तो मैं भी थपेला खाता, अपनी मनपसंद का खाना खाता।
खैर समय बीतता रहा। बड़े भाई-बहन पढ़ाई में अच्छे थे, लेकिन मेरी खास दिलचस्पी नहीं थी। पढ़ाई में मन नहीं लगता था। 18 साल का हुआ तो पढ़ाई छोड़ दी। पिता के साथ खेतों पर जाने लगा। घर-परिवार का खर्च चलाने में मदद करने लगा। इसके बाद लोहे का काम करना शुरू किया। फिर हीरे का बिजनेस भी किया, लेकिन किसी में मन नहीं रमा। एक-एक करके काम बदलता गया।
एक दिन दादी चूल्हे पर खाना पका रही थीं। गरमागरम चपाती बनाकर मुझे खिला रही थीं। दोनों एक-दूसरे से हंसते हुए बात कर रहे थे। अचानक दादी मुंह के बल गिर पड़ीं। 
मैं दौड़कर उनके पास गया, उठाने की कोशिश की, लेकिन वह नहीं उठीं। मैंने कई बार आवाज भी दी, लेकिन उनकी खामोशी नहीं टूटी। चंद सेकेंड्स में दादी का साथ छूट गया। यह मेरे जीवन का सबसे गहरा सदमा था। ऐसा सदमा जिससे मेरा दुनिया से, घर-परिवार से मोहभंग हो गया।
कई दिनों तक मैं यही सोचता रहा कि सुबह दादी ठीक थी और शाम को दुनिया से चली गई। यह कैसे संभव है। आखिर वह कहां गईं। अब वापस क्यों नहीं आएंगीं। उनके बिना मैं कैसे रहूंगा। ये सब सवाल हर पल मेरे दिमाग में कौंधते थे।
मुझे दादी की याद आती कि कैसे हर सुबह वे मुझे उठातीं, नाश्ता करवाती थीं, गाय का दूध पिलातीं, पढ़ने के लिए बोलतीं। दादी की मौत ने मुझे सुन्न कर दिया। धीरे-धीरे दुनिया से मोहभंग होने लगा। ऐसा लगने लगा कि अब दुनिया में कोई अपना है ही नहीं। जिंदगी वीरान सी हो गई थी। 
पिता के कहने पर मैं खेती में उनके साथ लग गया। उनका हाथ बंटाने लगा। खेत पर खाना पहुंचाने जाता, तो हर दिन वहीं रहता। घर लौटने का मन नहीं करता। खेत के पास ही चामुंडा देवी का एक मंदिर था।
एक दिन मैं मंदिर गया। मुझे काफी अच्छा लगा। शांति महसूस हुई। इसके बाद मैं अक्सर उस मंदिर में जाने लगा। कई बार तो घंटों मंदिर में बैठा रहता था। घर ले जाने के लिए पिता बेचैन हो जाते थे।
एक रोज मैंने पिता से कहा कि अब मैं घर नहीं लौटूंगा। मैं यहीं रहूंगा। शादी भी नहीं करूंगा। इतना सुनना था कि वे गुस्से से आग बबूला हो गए। मुझे मारने दौड़े, लेकिन मैं नहीं माना। उन्होंने मुझे बहुत समझाया कि संन्यास लेना आसान नहीं है। शादी कर लो, लाइफ कट जाएगी, लेकिन मैंने अपना इरादा नहीं बदला।
तंग आकर पिता ने मुझसे बातचीत बंद कर दी। हालांकि वे पिता थे, उनका लगाव कम नहीं हो रहा था। वे अक्सर मंदिर आते थे। मुझसे भले बात नहीं करते थे, लेकिन घंटों वहीं बैठे रहते थे। मेरे लिए खाना-पीना पहुंचा देते थे। जिस दिन वे नहीं आते, दूसरे को मंदिर भेज देते थे। 
1994 की बात है। एक दिन मंदिर में किसी ने मुझे बताया कि ऐसे कुटिया में कब तक रहोगे? बेहतर होगा दीक्षा ले लीजिए। परंपरागत तरीके से संन्यास ले लीजिए। इसके बाद मैं जूनागढ़ आया। उस दिन शिवरात्रि थी। जूनागढ़ की शिवरात्रि बहुत मशहूर होती है। एक तरह से कुंभ जैसा नजारा होता है।
इस दिन यहां नागा बाबाओं का बड़ा जुलूस निकलता है। मैंने पहली बार हठयोगी, नंगे बदन पर चिता भस्म लगाए, पूरे बदन पर रुद्राक्ष चढ़ाए, सालों साल जंगलों में कंद्राओं में रहने वाले नागाओं को देखा। 
उसी दिन मैंने तय कर लिया था कि मैं भी इन शिव भक्तों की दुनिया में जाऊंगा। मेरा असल ठिकाना यही है। मैंने गुरु दीक्षा लेने की ठान ली। मैं उस दिन महामंडलेश्वर भारती बापू के पास दो घंटे बैठा और गुरु दीक्षा ले ली। 
मैं खूब साधना करता। एक-एक महीने साधना में रहता। मेरी निष्ठा और साधना को देखते हुए 2001 में मुझे चादर विधि से महंत बना दिया गया। 2010 में मुझे रमता पंचश्री महंत बनाया गया। ये वो महंत होते हैं, जो पूरे देश में भ्रमण करते हुए नागा बाबाओं के आश्रमों में घूमते हैं। वहां की व्यवस्था संभालते हैं, जायजा लेते हैं और उसे ठीक करने के लिए जरूरी कदम उठाते हैं। 
दो साल पहले मेरे गुरु ब्रह्मलीन हो गए। उसके बाद विधि विधान से मुझे महामंडलेश्वर बनाया गया। जिसमें देश के नागा बाबा समाज के तमाम बड़े महंत, आचार्य, पीठाधीश्वर और हरिगिरी जी महाराज, अवधेशानंद गिरी, प्रेमगिरी जी महाराज पधारे थे। 
मेरे गुरु का एक ही उपदेश था कि भजन करो और भोजन करवाओ। जूनागढ़ के इस आश्रम में हर दिन 300 से 500 लोग भोजन करते हैं। किसी विवाह समारोह जैसा खाने का इंतजाम होता है। हमने गिर गाय पाल रखी है। लोगों को शुद्ध खाना और शुद्ध दूध पिलाते हैं। बच्चों के लिए स्कूल और हॉस्टल की व्यवस्था भी हमने आश्रम के अंदर की है।
आज मेरे पास सब कुछ है, लेकिन किसी चीज से रत्ती भर भी लगाव नहीं है। चारों बहनें मुंबई में रहती हैं, अपने-अपने घर में खुश हैं। भाई लोग भी मजे में हैं। परिवार के लोग मुझसे मिलने के लिए आते हैं। 
यहां पूजा में शामिल होते हैं, कुछ देर बैठते हैं और चले जाते हैं। उनका मुझसे लगाव और जुड़ाव है, लेकिन मेरे लिए वे वैसे ही हैं, जैसे आम लोग, क्योंकि यहीं संन्यासी का धर्म है। उसके लिए सब बराबर हैं।
हरिहरानंद भारती बापू ने सारी बातें भास्कर रिपोर्टर मनीषा भल्ला से शेयर की हैं...
अब संडे जज्बात सीरीज की ये 3 कहानियां भी पढ़िए
1. नंगे पांव राष्ट्रपति भवन पहुंचा, PM ताली बजा रहे थे:संतरे बेचने वाले को इतना बड़ा अवॉर्ड... तब पद्मश्री का नाम भी नहीं सुना था
8 नवंबर 2021, राष्ट्रपति भवन खचाखच भरा हुआ था। जैसे ही मेरा नाम पुकारा गया, हॉल तालियों की गड़गड़ाहट से गूंज उठा। नंगे पांव, धोती-कुर्ता पहने पद्मश्री अवॉर्ड लेने के लिए तत्कालीन राष्ट्रपति की तरफ बढ़ा, प्रधानमंत्री, गृहमंत्री हर कोई तालियां बजा रहा था। संतरे बेचने वाला, जो कभी स्कूल नहीं गया, कुछ पढ़ा-लिखा नहीं। हमेशा जिसका लोगों ने मजाक उड़ाया। उसे इतना बड़ा अवॉर्ड… (पूरी खबर पढ़िए)
2. दादा ने ही मेरा रेप किया:पापा से कभी मिली नहीं, मां ने 3 शादियां कीं; दादी कहती हैं- केस वापस ले लो बिटिया
मेरा कोई अपना नहीं है। सगे पापा ने मुझे और मां को घर से निकाल दिया क्योंकि मैं बेटी पैदा हुई। तब मैंने पहला बर्थडे भी नहीं मनाया था। मां ने दूसरी शादी की। उसके पति को मैंने पापा माना, लेकिन उनके पिता ने मेरा रेप कर दिया। तब मैं महज 12 साल की थी। मां ने तो तीसरी शादी कर ली, लेकिन मैं उसके पति को पापा नहीं मान सकी। अभी 12वीं में हूं। 6 साल से रेप विक्टिम सेंटर ही मेरा घर है। (पढ़िए पूरी खबर)
3. दिनदहाड़े भाई का मर्डर, अंतिम संस्कार में पंडित नहीं आए:डिप्रेशन में मम्मी-पापा की मौत, ना मेरी शादी हुई ना बहन की
दिन दहाड़े इकलौते भैया की हत्या। उनके गम में मम्मी-पापा दोनों की मौत। अब घर में मैं और छोटी बहन है। दोनों की शादी की उम्र निकल गई है। रिश्तेदारों ने मुंह मोड़ लिया है। पड़ोस के लोग अछूत समझते हैं। मम्मी-पापा का अंतिम संस्कार हम दोनों बहनों को ही करना पड़ा। कोई पंडित नहीं आया। सात साल से कभी थाना तो कभी कोर्ट का चक्कर काट रही हूं, लेकिन अब तक इंसाफ नहीं मिला। (पढ़िए पूरी खबर)